2. Hyvä tieteellinen käytäntö

Tässä osiossa perehdytään hyvään tieteelliseen käytäntöön ja ihmistieteisiin luettavaa tutkimusta koskeviin eettisiin periaatteisiin.

Ammattikorkeakoulut ovat sitoutuneet noudattamaan [Tutkimuseettisen neuvottelukunnan Hyvä tieteellinen käytäntö ja sen loukkausepäilyjen käsitteleminen Suomessa -ohjetta](https://www.tenk.fi/sites/tenk.fi/files/HTK_ohje_2012.pdf) (TENK 2012). <https://www.tenk.fi/sites/tenk.fi/files/HTK_ohje_2012.pdf>

Tässä ns. HTK-ohjeessa määritellään, mitä [hyvä tieteellinen käytäntö](https://moodle.karelia.fi/mod/lesson/view.php?id=338161) on, miten sen loukkausepäilyt käsitellään sekä velvoitetaan ammattikorkeakoulut tarjoamaan tutkimuseettistä koulutusta opiskelijoilleen, opettajilleen ja muille asiantuntijoina käyttämilleen henkilöille. [Vastuullinen tiede -sivustolla](https://www.vastuullinentiede.fi/) <https://www.vastuullinentiede.fi/fi> voit seurata ajankohtaista keskustelua hyvästä tieteellisestä käytännöstä.

[**Hyvä tieteellinen käytäntö**](https://moodle.karelia.fi/mod/lesson/view.php?id=338161)**(HTK)**

Tieteellinen tutkimus voi olla eettisesti hyväksyttävää ja luotettavaa ja sen tulokset uskottavia vain, jos tutkimus on suoritettu hyvän tieteellisen käytännön edellyttämällä tavalla. Hyvää tieteellistä käytäntöä koskevien ohjeiden soveltaminen on tutkijayhteisön itsesäätelyä, jolle lainsäädäntö määrittelee rajat. [Hyvä tieteellinen käytäntö](https://moodle.karelia.fi/mod/lesson/view.php?id=338161) on myös osa tutkimusorganisaatioiden, kuten yliopistojen ja ammattikorkeakoulujen, laatujärjestelmää.

Tämä osio sisältää verkkomateriaalia. Kumpaankin osioon sisältyy monivalintatehtäviä. Hyväksytty suoritus edellyttää kaikkien tehtävien läpäisemistä. Voit yrittää tehtäviä niin monta kertaa, että saat ne oikein.

**Hyvä tieteellinen käytäntö (HTK)**

Tieteellinen tutkimus voi olla eettisesti hyväksyttävää ja luotettavaa ja sen tulokset uskottavia vain, jos tutkimus on suoritettu hyvän tieteellisen käytännön edellyttämällä tavalla. Hyvää tieteellistä käytäntöä koskevien ohjeiden soveltaminen on tutkijayhteisön itsesäätelyä, jolle lainsäädäntö määrittelee rajat. [Hyvä tieteellinen käytäntö](https://moodle.karelia.fi/mod/lesson/view.php?id=338161) on myös osa tutkimusorganisaatioiden laatujärjestelmää.

**Hyvä tieteellinen käytäntö** perustuu Tutkimuseettisen neuvottelukunnan (TENK) ohjeisiin ([www.tenk.fi](http://www.tenk.fi/)). Hyvään tieteelliseen käytäntöön liittyy seuraavia asioita:

1. Toimintatapoina ovat rehellisyys, huolellisuus ja tarkkuus tutkimuksessa, tulosten tallentamisessa ja esittämisessä sekä tutkimusten ja niiden tulosten arvioinnissa.
2. Eettisesti kestävät tiedonhankinta-, analyysi- ja arviointimenetelmät sekä avoimuus tulosten julkaisussa.
3. Muiden tutkijoiden työn ja saavutusten asianmukainen huomioiminen. Tähän liittyy olennaisesti se, että lähdemerkinnät ovat asiallisia ja että rehdisti ilmoitetaan, mistä tieto on saatu.
4. Tutkimuksen tai kehittämistehtävän suunnittelu, toteutus ja raportointi tulee tehdä asianmukaisesti oppilaitoksen ohjeita noudattaen.
5. Tutkimusryhmän keskinäiset oikeudet ja velvollisuudet määritelty ja kirjattu.
6. Rahoituslähteet ja muut sidonnaisuudet ilmoitetaan.
7. Hyvä hallintokäytäntö ja henkilöstö- ja taloushallinto.

**Hyvään tieteelliseen käytäntöön liittyviä eettisiä kysymyksiä**

**Havaintojen paikkansapitävyys**: ovatko havainnot luotettavia? Ovatko mahdolliset epävarmat havainnot tarkastettu? Monesti tällaisessa tapauksessa on kyse tahattomasta virheestä. Jos havaintoja on tahallisesti vääristelty tai esitetty siten, että havaintoihin perustuva tulos vääristyy, kyseessä on vilppi.

**Analyysin pätevyys**: voiko lukija seurata aineiston erittelyä? Ovatko käytetyt menetelmät sopivia? Kyse on usein osaamattomuudesta johtuvasta virheestä.

**Intressiristiriidat ja sidonnaisuudet,** joita ei tuoda julki: onko tutkijalla, opinnäytetyön tekijällä tai ohjaajalla riippumattomuuden kyseenalaistavia sidoksia? Entä muita mahdollisia luotettavuutta häiritseviä tekijöitä, kuten kilpailutilanteita? On yleisöä harhaan johtavaa, jos mahdollisista sidonnaisuuksista, kilpailutilanteesta tai muista ristiriitaisuuksista ei kerrota avoimesti.

**Epämiellyttävien tulosten julkaisematta jättäminen**: jääkö julkaisematta omien tavoitteiden tai intressien vastaiset tulokset? Entä vaikuttaako toimeksiantaja tai toimeksiantajan ja tutkijan välinen suhde (esim. työsuhde) tulosten julkaisemiseen? Jos epämieluisat tulokset jätetään julkaisematta, johdetaan yleisöä harhaan.

**Ansaitsematon tekijyys**: lisätäänkö tekijöihin ylimääräisiä henkilöitä? Tällöin annetaan yleisölle virheellistä tietoa.

**Datan salaaminen**: jätetäänkö julkaisematta aineistoa, joka ei tue johtopäätöksiä tai joka kyseenalaistaa niiden pätevyyden? Jos tulosten kannalta olennaista dataa jätetään julkaisematta, yleisö tulee harhaan johdetuksi.

**Plagiointi:**ovatko lähdeviitteet paikoillaan? Ovatko suorat tai mukaillut lainat merkitty asianmukaisesti? "Plagiointi on vilppiä. Plagioinnilla eli luvattomalla lainaamisella tarkoitetaan jonkun toisen julkituoman tutkimussuunnitelman, käsikirjoituksen, artikkelin tai muun tekstin tai sen osan, kuvallisen ilmaisun tai käännöksen esittämistä omana. Plagiointia on sekä suora että mukaillen tehty kopiointi, jota ei asianmukaisen viittauksen avulla osoiteta oikealle tekijälle." ([TENK](https://www.tenk.fi/sites/tenk.fi/files/HTK_ohje_2012.pdf) 2012.) Plagioinnin voi rinnastaa polkupyörän luvattomaan käyttöönottoon: vietkö luvatta toisen pyörän? Jos et, niin miksi plagioisitkaan? Korkeakouluissa on käytössä plagiaatinpaljastusohjelmia, esim. [Urkund](https://www.urkund.com/)  tai [Turnitin](https://www.turnitin.com/%22%20%5Ct%20%22_blank).

**Anastaminen**on plagiointia vakavampi vilppi. Jos toisen henkilön tutkimustulos, tutkimusidea, tutkimussuunnitelma, tutkimushavainnot tai tutkimusaineisto esitetään tai käytetään omissa nimissä, on kyseessä anastaminen ([TENK 2012](https://www.tenk.fi/sites/tenk.fi/files/HTK_ohje_2012.pdf)). Ammattikorkeakoulussa on tutkimuksen sijaan usein kyse kehittämisestä, mutta yhtä lailla eettiset ohjeet koskevat myös kehittämistyötä.

**Vääristelystä** on kyse silloin, kun käytetään tekaistuja aineistoja tai esitetään tekaistuja tuloksia. Kyseessä on vakava vilppi, jossa voi olla jopa petoksen merkkejä.

**Tekaistu**tai**sepitetty tutkimus** on tutkimus, jonka aineisto, sen analysointi ja tulokset ovat sepitettyjä. Tällainen täyttää usein petoksen tunnusmerkistön.

Usein sekä tutkimuksessa että opinnäytetyössä eettiset kysymykset painottuvat tutkijan ja tutkittavan kohtaamiseen, johon voi sisältyä ennakoimattomia tekijöitä. Esimerkiksi haastatteluiden ja havainnoinnin yhteydessä opinnäytetyön tekijä saattaa törmätä eettisiin seikkoihin.

Tutkija vastaa aina itse tutkimuksensa eettisistä ja moraalisista ratkaisuista. Näin kannattaa myös opiskelijan suhtautua asiaan.

Lue lisää [Tutkimuseettisen neuvottelukunnan hyvästä tieteellisestä käytännöstä ja sen loukkauksista](https://www.tenk.fi/sites/tenk.fi/files/HTK_ohje_2012.pdf). Tutustu aineistoon ennen kuin siirryt tämän osion tehtäviin.

Ihmistieteisiin luettavaa tutkimusta koskevat eettiset periaatteet https://tenk.fi/fi/eettinen-ennakkoarviointi/ihmistieteiden-eettinen-ennakkoarviointi

Ihmistieteellisessä tutkimuksessa eettiset kysymykset painottuvat tutkijan ja tutkittavan kohtaamiseen, johon voi sisältyä ennakoimattomia tekijöitä. Tutkija vastaa aina itse tutkimuksensa eettisistä ja moraalisista ratkaisuista.

[Ihmistieteisiin luettavaa tutkimusta koskevat eettiset periaatteet](https://www.tenk.fi/fi/eettinen-ennakkoarviointi-ihmistieteissa) jaetaan kolmeen osa-alueeseen:

**1. Tutkittavan itsemääräämisoikeuden kunnioittaminen**

**2. Vahingoittamisen välttäminen**

**3. Yksityisyys ja tietosuoja**

Tutkimuseettisen neuvottelukunnan (www.tenk.fi) laatimiin eettisiin ohjeisiin ovat sitoutuneet kaikki alalla toimivat korkeakoulut sekä tutkimuslaitokset ja arkistot Suomessa.

**Tutkittavan itsemääräämisoikeuden kunnioittaminen**

Tutkimukseen osallistumisen tulee olla vapaaehtoista ja perustua riittävään tietoon perustuva suostumus.

Tutkittava voi antaa suostumuksensa suullisesti tai kirjallisesti, tai hänen käyttäytymisestään voi olla muutoin tulkittavissa hänen ilmaisseen suostuneensa tutkimukseen. Esimerkiksi kohteliaaseen, haastattelupyyntöön myöntyminen taikka kyselyyn tai kirjoituspyyntöön vastaaminen osoittavat tutkittavan suostuneen tutkittavaksi, kun pyynnöstä on käynyt selvästi ilmi, mistä tutkimuksesta on kyse: kuka tekee? Mitä tutkimus koskee? Mihin aineistoa käytetään? Mitä aineistolle tehdään tutkimuksen päätyttyä?

Tutkittavalla on oikeus keskeyttää tutkimukseen osallistuminen missä vaiheessa tahansa, mutta se ei tarkoita sitä, että hänen siihen mennessä antamaansa panosta (haastatteluja ym.) ei voitaisi enää käyttää tutkimuksessa hyväksi.

Tutkijoiden tulee noudattaa alaikäisen itsemääräämisoikeutta ja vapaaehtoisuuden periaatetta tutkimuksessa aina siitä riippumatta, onko tutkimukseen saatu myös huoltajan lupa.

Tutkijoiden on annettava tutkittaville riittävät tiedot osallistumisen vapaaehtoisuudesta, tutkimuksen aiheista, menetelmistä, kestosta ja luonteesta sekä aineiston käytöstä, säilytyksestä ja jatkokäytöstä. Tästä tietoon perustuvan suostumuksen periaatteesta (informed consent) poikkeaminen edellyttää Tutkimuseettisen neuvottelukunnan ennakkolausuntoa.

**Vahingoittamisen välttäminen**

Tutkimusten aiheuttamat mahdolliset haitat voivat koskea aineiston keruuvaihetta, aineiston säilyttämistä ja tutkimusjulkaisuista aiheutuvia seurauksia.

Henkisten haittojen välttämiseen kuuluu tutkittavia arvostava kohtelu sekä tutkittavia kunnioittava kirjoittamistapa tutkimusjulkaisuissa.

Kun tutkimukseen sisältyy vuorovaikutusta tutkittavien kanssa (osallistuva havainnointi, kokeellinen tutkimus, haastattelut) tutkittaviin tulee suhtautua kohteliaasti ja heidän ihmisarvoaan kunnioittaen.

Tutkijan tulee huolehtia siitä, että vapaaehtoisuuden periaate toteutuu myös tutkimukseen sisältyvässä vuorovaikutustilanteessa.

Taloudellisten ja sosiaalisten haittojen välttäminen: tutkittaville mahdollisesti koituvat taloudelliset ja sosiaaliset haitat ovat todennäköisempiä, mikäli tutkimuksessa ei noudateta yksityisyyttä ja tietosuojaa koskevia eettisiä periaatteita.  Luottamuksellisten tietojen käsittelyssä ja säilyttämisessä tulee noudattaa suunnitelmallista huolellisuutta. Lisäksi tulee noudattaa yksityisiä ja salaisia tietoja koskevaa vaitiolovelvollisuutta.

**Yksityisyys ja tietosuoja**

Yksityisyyden suoja kuuluu Suomen perustuslailla suojattuihin oikeuksiin ja on myös tutkimuseettisesti tärkeä periaate. Tutkimusaineistojen keruun, käsittelyn ja tulosten julkaisemisen kannalta tärkein yksityisyyden suojan osa-alue on tietosuoja. Lähtökohtana on pyrkimys sovittaa yhteen luottamuksellisuuden ja tieteen avoimuuden periaate.

[Tietosuojalain (5.12.2018/1050)](https://www.finlex.fi/fi/laki/alkup/2018/20181050) 35 §:ssä <https://www.finlex.fi/fi/laki/alkup/2018/20181050> säädetään: ”Joka henkilötietojen käsittelyyn liittyviä toimenpiteitä suorittaessaan on saanut tietää jotakin toisen henkilön ominaisuuksista, henkilökohtaisista oloista, taloudellisesta asemasta taikka toisen liikesalaisuudesta, ei saa oikeudettomasti ilmaista sivulliselle näin saamiaan tietoja eikä käyttää niitä omaksi tai toisen hyödyksi tai toisen vahingoksi.”

Yksityisyyden suojaa koskevat tutkimuseettiset periaatteet jaetaan kolmeen osaan:

1. tutkimusaineiston suojaaminen ja luottamuksellisuus

2. tutkimusaineiston säilyttäminen tai hävittäminen ja

3. tutkimusjulkaisut.

Yksityisyyden suojan tarve julkaisuissa arvioidaan aina tapauskohtaisesti.

Ks. lisää <http://www.tenk.fi/fi/>

Käy lukemassa [Eettinen ennakkoarviointi ihmistieteissä](https://www.tenk.fi/fi/eettinen-ennakkoarviointi-ihmistieteissa) ennen kuin teet tämän oppitunnin tehtävät.

**Eettisiä ohjeistoja**

American Anthropological Association Code of Ethics:

<http://www.aaanet.org/committees/ethics/ethcode.htm>

American Sociological Association Code of Ethics:

<http://www.asanet.org/members/ecoderev.html>

OECD 2005: OECD Oslo Manual. Guidelines for Collecting and Interpreting Innovation Data. 3rd ed.  OECD Publishing.

<http://www.oecdbookshop.org/oecd/display.asp?CID=&LANG=EN&SF1=DI&ST1=5LGPBVQFQ4G5>

[Hyvä tieteellinen käytäntö](https://moodle.karelia.fi/mod/lesson/view.php?id=338161) ja sen loukkausepäilyjen käsittely Suomessa. Tutkimuseettisen neuvottelukunnan ohje 2012. <http://www.tenk.fi/sites/tenk.fi/files/HTK_ohje_2012.pdf>

Kuula, Arja 2006: Tutkimusetiikka. Aineistojen hankinta, käyttö ja säilytys. Tampere: Vastapaino.